U-I-255/06
Natisni
Opravilna št.:
U-I-255/06
Datum odločitve:
10. 4. 2008
ECLI:
ECLI:SI:USRS:2008:U.I.255.06
Akt:
Zakon o spremembah in dopolnitvah Zakona o ustanovitvi občin ter o določitvi njihovih območij (Uradni list RS, št. 27/06), 1. čl.
Izrek:
Zahteva za oceno ustavnosti 1. člena Zakona o spremembah in dopolnitvah Zakona o ustanovitvi občin ter o določitvi njihovih območij (Uradni list RS, št. 27/06) v delu, v katerem se doda nova 92.a točka in spremeni 157. točka, kolikor se nanašata na naselje Trebelno, se zavrže.
Evidenčni stavek:
Ker predlagateljica ni izpodbijala Odloka o razpisu referenduma in določitvi referendumskih območij za ustanovitev občin ter za določitev oziroma spremembo njihovih območij zaradi kršitev iz predhodnega postopka ni izpodbijala, zaradi teh kršitev ne more izpodbijati ne more izpodbijati Zakona o spremembah in dopolnitvah Zakona o ustanovitvi občin ter o določitvi njihovih območij. Zato je Ustavno sodišče njeno pobudo zavrglo.
Geslo:
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
4.8.5 - Ustanove - Federalizem, regionalizem in lokalna samouprava - Določitev geografskih mej.
1.3.4.6 - Ustavno sodstvo - Pristojnost - Vrste postopkov - Dopustnost referendumov in drugih posvetovanj.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Občina Trebnje, Trebnje
Datum vloge:
10. 4. 2006
Vrsta odločitve:
sklep
Vrsta rešitve:
zavrženje
Dokument:
US28065
Dokument v PDF obliki:
U-I-255-06.pdf
108 KB
Prenesite datoteko
U-I-255/06-11
10. 4. 2008
SKLEP
Ustavno sodišče je v postopku za oceno ustavnosti, začetem z zahtevo Občine Trebnje, ki jo zastopa Odvetniška družba Čeferin, o. p., d. n. o., na seji 10. aprila 2008
sklenilo:
Zahteva za oceno ustavnosti 1. člena Zakona o spremembah in dopolnitvah Zakona o ustanovitvi občin ter o določitvi njihovih območij (Uradni list RS, št. 27/06) v delu, v katerem se doda nova 92.a točka in spremeni 157. točka, kolikor se nanašata na naselje Trebelno, se zavrže.
Obrazložitev
1. Predlagateljica izpodbija v izreku navedene določbe Zakona o spremembah in dopolnitvah Zakona o ustanovitvi občin ter o določitvi njihovih območij (v nadaljevanju ZUODNO-E), na podlagi katerih naselje Trebelno ni več del Občine Trebnje, temveč je del Občine Mokronog-Trebelno. Navaja, da zakonodajalec predloga o ustanovitvi Občine Mokronog-Trebelno
ni poslal v mnenje Občinskemu svetu Občine Trebnje, zaradi česar postopek ustanavljanja nove občine ni potekal v skladu s 14. členom Zakona o lokalni samoupravi (Uradni list RS, št. 100/05 – ur. p. b. – v nadaljevanju ZLS). Posledično naj bi bil v neskladju z Ustavo tudi postopek sprejemanja ZUODNO-E. Zatrjuje neskladje s 14. in z 22. členom ter z drugim odstavkom 139. člena Ustave.
2. Predlagateljica utemeljuje neustavnost izpodbijanih določb ZUODNO-E z zatrjevanjem kršitve, ki naj bi bila storjena v predhodnem postopku. Ta se zaključi z aktoma Državnega zbora iz 14.a in 14.b člena ZLS (sklep ali odlok) oziroma z odločitvijo o morebitnih pravnih sredstvih zoper navedena akta. V teh postopkih morajo biti razrešena vsa sporna vprašanja v zvezi z obstojem zakonskih pogojev za ustanovitev občine in v zvezi z izvedbo referenduma, torej tudi v zvezi s postopkom po 14. členu ZLS, ki je podlaga za odločitev Državnega zbora iz 14.a oziroma 14.b člena ZLS. Ustavno sodišče je že sprejelo stališče (sklep Ustavnega sodišča št. U-I-157/98 z dne 15. 3. 2001, Uradni list RS, št. 28/01 in OdlUS X, 52), da je mogoče akt o razpisu referenduma učinkovito izpodbijati le v času njegove veljavnosti, to je od njegove objave pa do dneva izvedbe referenduma (dneva glasovanja). V postopku za oceno ustavnosti zakona, s katerim so bila spremenjena območja občin, je torej mogoče presojati le kršitve, ki so bile storjene v zakonodajnem postopku, in ne morebitnih kršitev, storjenih v predhodnem postopku, za kar je predvideno posebno sodno varstvo (primerjaj s  sklepom Ustavnega sodišča št. U-I-239/98 z dne 15. 3. 2001 (Uradni list RS, št. 28/01 in OdlUS X, 51). Ker predlagateljica Odloka o razpisu referenduma in določitvi referendumskih območij za ustanovitev občin ter za določitev oziroma spremembo njihovih območij (Uradni list RS, št. 113/2005 – OdRRDRO3) zaradi kršitev iz predhodnega postopka ni izpodbijala, glede na zgoraj navedeno zaradi teh kršitev ne more izpodbijati zakonske ureditve.
Zato je Ustavno sodišče njeno zahtevo za oceno ustavnosti 92.a in 157. točke 1. člena ZUODNO-E, kolikor se nanašata na naselje Trebelno, zavrglo.
3. Ustavno sodišče je sprejelo ta sklep na podlagi prvega odstavka 25. člena Zakona o Ustavnem sodišču (Uradni list RS, št. 64/07 – ur. p. b. – ZUstS) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik